## Marian Cano anuncia l’impuls al Campus Internacional Valencià de Semiconductors

*** La consellera d’Innovació, Indústria, Comerç i Turisme ha apuntat que “la Comunitat concentra el 60 % de la investigació i el disseny industrial espanyol de microxips i semiconductors”
* València Silicon Clúster reafirma el lideratge de la Comunitat Valenciana en el sector dels semiconductors**

**València.**

La consellera d’Innovació, Indústria, Comerç i Turisme, Marián Cano, ha inaugurat hui el fòrum organitzat per València Silicon Clúster (VASIC), a on ha destacat la importància estratègica del sector dels semiconductors per al futur econòmic i digital de la Comunitat Valenciana.

En la seua intervenció, Cano ha recordat que “VASIC nasqué com una iniciativa compartida entre el món acadèmic i el teixit empresarial, amb el suport de les institucions, i va donar lloc a una aliança sòlida que genera coneixement, riquesa i prestigi internacional”.

Els semiconductors, presents en dispositius tan habituals com telèfons mòbils, automòbils o equips mèdics, són ja imprescindibles en àmbits d’avantguarda com la intel·ligència artificial, les telecomunicacions o la indústria aeroespacial. En este context, la consellera ha subratllat que la Comunitat Valenciana “ocupa una posició privilegiada en concentrar el 60 % de la investigació i el disseny industrial espanyol de microxips i semiconductors, així com un 50 % dels recursos humans especialitzats en microelectrònica i un 60 % en fotònica integrada, amb més de 600 ocupacions d’alta qualificació”.

Cano també ha ressaltat “el paper de les universitats valencianes, que compten amb tres càtedres lligades al sector, com la de Disseny Microelectrònic i Xips Fònics de la Universitat Politècnica de València o la de Materials Avançats de la Universitat de València. Estes estructures permeten formar professionals altament capacitats i impulsar la investigació aplicada, reforçant la competitivitat del nostre ecosistema tecnològic”.

Entre els projectes de més importància, la consellera ha anunciat l’impuls al Campus Internacional Valencià de Semiconductors, una iniciativa estratègica reclamada pel sector i que té el suport del Consell. Segons ha explicat, “este campus convertirà la Comunitat en la referència nacional i en una de les principals internacionals en formació i investigació de microelectrònica, fotònica i materials avançats. En els pressupostos d’enguany ja s’han consignat 100.000 euros per a la redacció del projecte”.

El fòrum de VASIC s’ha consolidat com un espai de trobada entre empreses, administracions, universitats i centres tecnològics. “Un diàleg permanent entre el públic i el privat que resulta clau per a consolidar la innovació i el progrés tecnològic de la Comunitat”, ha conclòs Cano, qui ha destacat que estes jornades confirmen que la regió “disposa de les condicions necessàries per a continuar avançant cap a l’excel·lència digital, atraient talent i generant oportunitats en un sector de rellevància geoestratègica per a Europa”.

Fecha: 18/09/2025